SKRIFTLIG FORESPØRGSEL P-1743/01

af Paul Lannoye (Verts/ALE) til Kommissionen

(12. juni 2001)

Om: Rådets henstilling 1999/519/EF (elektromagnetiske felter)

Rådets henstilling 1999/519/EF(1) af 12. juli 1999 om begrænsning af befolkningens eksponering for elektromagnetiske felter (0 Hz-300 GHz) er resultatet af den proces, som Kommissionen indledte i form af et forslag til henstilling i juli 1998. Dette forslag til henstilling blev forelagt Europa-Parlamentet til udtalelse, og Parlamentet vedtog på plenarmødet den 10. marts 1999 Tamino-betænkningen herom.

I Parlamentets beslutning opfordredes Kommissionen til at vedtage henstillingen inden den 1. januar 2001 for at tage hensyn til de langsigtede virkninger, som er påvist i alle videnskabelige publikationer herom, til de allerede eksisterende bestemmelser i medlemsstaterne og til forsigtighedsprincippet.

Hvorledes agter Kommissionen at følge denne opfordring op og inden for hvilken frist, idet den af Parlamentet foreslåede frist allerede er overskredet?

Det bemærkes desuden, at for så vidt angår skalaen af frekvenser mellem 10 kHz og 300 GHz har Italien og Luxembourg vedtaget strengere grænseværdier end dem, Kommissionen har foreslået, og at mange eksperter med hensyn til denne skala af frekvenser går ind for endnu lavere grænseværdier.

(1) EFT L 199 af 30.7.1999, s. 59.

Svar afgivet på Kommissionens vegne af David Byrne

(13. juli 2001)

Rådets henstilling 1999/519/EF af 12. juli 1999 om begrænsning af befolkningens eksponering for elektromagnetiske felter (0 Hz-300 GHz) giver i henhold til EF-traktaten medlemsstaterne bemyndigelse til at indføre et beskyttelsesniveau, der ligger højere end det fastsatte, og opfordrer Kommissionen til at være opmærksom på de spørgsmål, denne henstilling omhandler, med henblik på at ændre og ajourføre henstillingen, også under hensyntagen til eventuelle virkninger, som der i øjeblikket forskes i, herunder relevante aspekter vedrørende sikkerhed, og inden fem år at udarbejde en rapport på grundlag af medlemsstaternes rapporter samt de seneste videnskabelige data og vejledninger.

På grund af den hurtige udvikling af nye teknologier på dette område og befolkningens interesse for sundheden har Kommissionen alligevel bedt Den Videnskabelige Komité for Toksicitet, Økotoksicitet og Miljø om på ny at vurdere de beskyttelsesniveauer, der er fastsat i Rådets henstilling. Offentliggørelsen af resultatet forventes at ske i efteråret 2001. Kommissionen vil reagere, hvis der viser sig at være en ny sundhedsrisiko, som der ikke er taget højde for.

Kommissionen har i øvrigt i henhold til Rådets henstilling givet de europæiske standardiseringsorganer mandat til at fastsætte de europæiske standarder i overensstemmelse med de grænseværdier for eksponering for elektromagnetiske felter, som anbefales for elektrisk udstyr, der er omfattet af direktiverne om elektrisk materiel bestemt til anvendelse inden for visse spændingsgrænser og om radio- og terminaludstyr(1). Oplysningerne om de første fire harmoniserede standarder i henhold til dette mandat offentliggøres i De Europæiske Fællesskabers Tidende i løbet af sommeren i indeværende år. Disse standarder erstatter, når de offentliggøres, de eksisterende nationale standarder og sikrer således, at produkter, der kommer på markedet, overholder grænseværdierne for eksponering.

(1) Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser, EFT L 77 af 26.3.1973. Europa-Parlamentets og Rådets direktiv 1999/5/EF af 9. marts 1999 om radio- og terminaludstyr samt gensidig anerkendelse af udstyrets overensstemmelse, EFT L 91 af 7.4.1999.